**წალენჯიხის მუნიციპალიტეტის საკრებულოს**

**სხდომის ოქმი N 7**

**ქ. წალენჯიხა 2022 წლის 16 მაისი**

2022 წლის 16 მაისს გაიმართა წალენჯიხის მუნიციპალიტეტის საკრებულოს სხდომა. სხდომას თავმჯდომარეობდა საკრებულოს თავმჯდომარე კორნელი სალია, ესწრებოდა საკრებულოს 24 წევრი: გიორგი დარსალია, დარეჯან დადიანი, დავით ბელქანია, თენგიზ ფიფია, მანანა ჭანია, ზაზა უბილავა, სოლომონ სარია, მაია მიქავა, ლევან მებონია, დათა კუკავა, ნანა კეკუა,თემურ ქარდავა, ეკა სამუშია, ომარ ქარდავა, რაისა ჩანგელია, ირაკლი სალია, ნანა ქობალია, მამუკა მიქავა, დათო მესხია, რომან კვარაცხელია, ავთანდილ გაბელია, ბაჩანა ქანთარია, გონერ კვარაცხელია. სხდომას აგრეთვე ესწრებოდნენ: მუნიციპალიტეტის მერიის ეკონომიკისა და ინფრასტრუქტურის განვითარების სამსახურის უფროსი-გელა სალია, აპარატის უფროსი-იზოლდა მოლაშხია და აპარატის თანამშრომლები.

**სხდომა დაიწყო: 12:00 სთ.**

**სხდომა დასრულდა: 14:00 სთ.**

სხდომის დღის წესრიგი დამტკიცდა ერთხმად.

**დ ღ ი ს წ ე ს რ ი გ ი:**

**1.„წალენჯიხის მუნიციპალიტეტის საკრებულოს იურიდიულ, სამანდატო და საპროცედურო საკითხთა კომისიის დებულების დამტკიცების შესახებ“ წალენჯიხის მუნიციპალიტეტის საკრებულოს 2014 წლის 29 ივლისის N16 დადგენილებაში ცვლილების შეტანის თაობაზე**

მომხსენებელი**: კორნელი სალია,** წალენჯიხის მუნიციპალიტეტის საკრებულოს თავმჯდომარე

**2.წალენჯიხის მუნიციპალიტეტის საკუთრებაში არსებული ქონების უსასყიდლო უზუფრუქტის ფორმით სარგებლობაში გაცემაზე მერისთვის თანხმობის მიცემის შესახებ;**

მომხსენებელი: **თემურ ქარდავა,** საკრებულოს ქონების მართვისა და ბუნებრივი რესურსების

საკითხთა კომისიის თავმჯდომარე

**3. წალენჯიხის მუნიციპალიტეტის საკუთრებაში არსებული ქონების საპრივატიზებო ობიექტების ნუსხისა და პრივატიზების გეგმის დამტკიცების შესახებ;**

მომხსენებელი: **თემურ ქარდავა,** საკრებულოს ქონების მართვისა და ბუნებრივი რესურსების

საკითხთა კომისიის თავმჯდომარე

**4. წალენჯიხის მუნიციპალიტეტის ქალაქ წალენჯიხის ადმინისტრაციულ ერთეულში მდებარე მაიაკოვსკის ქუჩისათვის სახელის გადარქმევის და ვალერი ჭანტურიას სახელის მინიჭების თაობაზე**

მომხსენებელი**: კორნელი სალია,** წალენჯიხის მუნიციპალიტეტის საკრებულოს თავმჯდომარე

**5. წალენჯიხის მუნიციპალიტეტის საკრებულოს მიერ შპს „ენგურჰესთან“ დაკავშირებით შექმნილი დროებითი სამუშაო ჯგუფის დებულების დამტკიცების შესახებ**

მომხსენებელი: **გონერი კვარაცხელია,** წალენჯიხის მუნიციპალიტეტის საკრებულოს წევრი

**6. შპს „ენგურჰესთან“ დაკავშირებით საკრებულოს შექმნილი დროებითი სამუშაო ჯგუფის თავმჯდომარის არჩევის შესახებ**

მომხსენებელი**: კორნელი სალია,** წალენჯიხის მუნიციპალიტეტის საკრებულოს თავმჯდომარე

**7.წალენჯიხის მუნიციპალიტეტის საკრებულოს სოციალურ საკითხთა და სამანდატო, იურიდიული და საპროცედურო საკითხთა კომისიების თავმჯდომარეების არჩევის შესახებ**

მომხსენებელი**: კორნელი სალია,** წალენჯიხის მუნიციპალიტეტის საკრებულოს თავმჯდომარე

**8. სხვადასხვა**

დღის წესრიგით გათვალისწინებული საკითხების განხილვამდე საკრებულოს წევრმა დავით ბელქანიამ ფრაქცია „ქართული ოცნება-დემოკრატიული საქართველოსთვის“ სახელით გააკეთა განცხადება „სოფლის მხარდაჭერის პროგრამებთან“ დაკავშირებით. აღნიშნა, რომ საკითხის გადაწყვეტის ვადებთან დაკავშირებული პრობლემიდან რამდენიმე დღე გავიდა და აინტერესებდა დაიწყო თუ არა სამსახურებრივი მოკვლევა პასუხისმგებელი პირების გამოვლენის მიზნით, კარგი იქნებოდა საკრებულოს მოესმინა მერიის თანამდებობის პირებისგან ახსნა-განმარტებები. დავით ბელქანიამ ფრაქციის სახელით მიმართა სამეგრელო-ზემო სვანეთის მხარის გუბერნატორს შუამდგომლობა გაეწია მთავრობასთან, რათა უმტკივნეულოდ მოგვარებულიყო ეს საკითხი. საკრებულოს თავმჯდომარემ კორნელი სალიამ აღნიშნა, რომ, რა თქმა უნდა, ამ საკითხზე საკრებულომ სათანადო რეაგირება უნდა მოახდინოს და მოისმინოს პასუხისმგებელი პირების ახსნა-განმარტება,

**მოისმინეს: 1. „წალენჯიხის მუნიციპალიტეტის საკრებულოს იურიდიულ, სამანდატო და საპროცედურო საკითხთა კომისიის დებულების დამტკიცების შესახებ“ წალენჯიხის მუნიციპალიტეტის საკრებულოს 2014 წლის 29 ივლისის N16 დადგენილებაში ცვლილების შეტანის თაობაზე**

საკითხი წარმოადგინა წალენჯიხის მუნიციპალიტეტის საკრებულოს თავმჯდომარე კორნელი სალიამ.

საკითხთან დაკავშირებით საკრებულოს წევრებს განსხვავებული აზრი არ დაუფიქსირებიათ, არ წამოუყენებიათ წინადადებები და შენიშვნები

სხდომის თავმჯდომარე კორნელი სალიამ დადგენილების პროექტი დააყენა კენჭისყრაზე.

ღია კენჭისყრით, ერთხმად (მომხრე 23 დეპუტატი, წინააღმდეგი-არცერთი) მიღებულ იქნა შესაბამისი დადგენილება (N16)

**მოისმინეს: 2. წალენჯიხის მუნიციპალიტეტის საკუთრებაში არსებული ქონების უსასყიდლო უზუფრუქტის ფორმით სარგებლობაში გადაცემაზე მერისთვის თანხმობის მიცემის შესახებ;**

საკითხი წარმოადგინა საკრებულოს ქონების მართვისა და ბუნებრივი რესურსების

საკითხთა კომისიის თავმჯდომარემ თემურ ქარდავამ. მან აღნიშნა რომ კომისიამ შეისწავლა აღნიშნული საკითხი და გადაწყვიტა დააკმაყოფილოს, რადგან გამაჯანსაღებელი კომპლექსის გახსნა ახალგაზრდების ინტერესებშიც შედის და ხალხს უფასოდ მოემსახურება. საკრებულოს წევრმა დავით ბელქანიამ განმარტა, რომ აღნიშნული ფართი ფიტნეს-ცენტრისთვის შეუფერებელი იყო. ფრაქცია საკითხს მხარს მხოლოდ მას შემდეგ დაუჭერს, თუ მერია წარმოგვიდგენს ფართის ნახაზს და დავრწმუნდებით რომ ცენტრის განთავსება აღნიშნულ ტერიტორიაზე შეესაბამება სტანდარტებს. საკრებულოს წევრმა თენგიზ ფიფიამ მომხსენებელს კითხვით მიმართა დაათვალიერა თუ არა აღნიშნული ფართი პირადად და შესაძლებელი არის თუ არა იმ პატარა ტერიტორიაზე საშხაპის, სპორტული ინვენტარებისა და სხვა სტანდარტების მოწყობა რაც ფიტნეს კლუბს სჭირდება. რაც ვიზუალური დათვალიერებით ნახეთ , ამით გადაწყვეტილებას ვერ მივიღებთ. მერიამ შეიმუშაოს პროექტი, წარმოგვიდგინონ და მხოლოდ ამის მერე ვუყაროთ კენჭი.

სხდომის თავმჯდომარე კორნელი სალიამ განკარგულების პროექტი დააყენა კენჭისყრაზე.

ღია კენჭისყრით ერთხმად (მომხრე - 14 დეპუტატი, წინააღმდეგი-9 (მანანა ჭანია,მაია მიქავა,დავით ბელქანია,თენგიზ ფიფია,დარეჯან დადიანი,სოლომონ სარია,დათა კუკავა,ნანა კეკუა, ზაზა უბილავა) მიღებულ იქნა შესაბამისი განკარგულება (N24)

**მოისმინეს: 3. წალენჯიხის მუნიციპალიტეტის საკუთრებაში (სარგებლობაში) არსებული ქონების საპრივატიზებო ობიექტების ნუსხისა და პრივატიზების გეგმის დამტკიცების შესახებ;**

საკითხი წარმოადგინა საკრებულოს ქონების მართვისა და ბუნებრივი რესურსების

საკითხთა კომისიის თავმჯდომარემ თემურ ქარდავამ. მან აღნიშნა რომ სამივე საკითხი შესწავლილ იქნა კომისიის მიერ, გათვალისწინებულ იქნა საკრებულოს წევრთა შენიშვნები და წინადადებები.

საკითხთან დაკავშირებით საკრებულოს წევრებს განსხვავებული აზრი არ დაუფიქსირებიათ.

სხდომის თავმჯდომარე კორნელი სალიამ მიზანშეწონილად ჩათვალა საკითხთან დაკავშირებით წარმოდგენილ დადგენილების პროექტზე კენჭისყრა.

ღია კენჭისყრაზე ერთხმად (მომხრე 21 დეპუტატი, წინააღმდეგი-2 მანანა ჭანია, მაია მიქავა) მიღებულ იქნა შესაბამისი განკარგულება (N25)

**მოისმინეს: 4. წალენჯიხის მუნიციპალიტეტის ქალაქ წალენჯიხის ადმინისტრაციულ ერთეულში მდებარე მაიაკოვსკის ქუჩისათვის სახელის გადარქმევის და ვალერი ჭანტურიას სახელის მინიჭების თაობაზე**

საკითხი წარმოადგინა წალენჯიხის მუნიციპალიტეტის საკრებულოს თავმჯდომარე კორნელი სალიამ.

საკითხთან დაკავშირებით საკრებულოს წევრებს განსხვავებული აზრი არ დაუფიქსირებიათ.

კენჭისყრის დაწყებამდე სხდომას შემოუერთდა საკრებულოს წევრი ლევან მებონია.

სხდომის თავმჯდომარე კორნელი სალიამ საკითხთი დააყენა კენჭისყრაზე.

ღია კენჭისყრაზე ერთხმად (მომხრე 24 დეპუტატი, წინააღმდეგი-არცერთი) მიღებულ იქნა შესაბამისი განკარგულება (N26)

**მოისმინეს: 5. წალენჯიხის მუნიციპალიტეტის საკრებულოს მიერ შპს „ენგურჰესთან“ დაკავშირებით შექმნილი დროებითი სამუშაო ჯგუფის დებულების დამტკიცების შესახებ**

საკითხი წარმოადგინა წალენჯიხის მუნიციპალიტეტის საკრებულოს წევრმა გონერ კვარაცხელიამ.

საკითხთან დაკავშირებით საკრებულოს წევრმა დავით ბელქანიამ აღნიშნა რომ აღნიშნულ დებულებაში ზოგიერთი რამ კომისიის უფლებამოსილებას ცდება, მაგალითად საერთაშორისო აუდიტის მოწვევის საკითხი, აგრეთვე რა დასკვნებზეა საუბარი და რა ვადითაა შექმნილი კომისია.

საკრებულოს წავრმა ლევან მებონიამ განმარტა, რომ დებულების უფრო მოკლედ და კონკრეტულად დაწერა იყო შესაძლებელი. წინ რთული სამუშაო პროცესი გველოდება , არ იქნება იოლი ქონების აფასება. წინა ხელისუფლების დროსაც არაერთხელ იდგა საკითხი დღის წესრიგში, ამიტომ უნდა მოვინდომოთ და გააზრებულად და ერთხმად უნდა მოხდეს საკითხის შესწავლა.

საკრებულოს საფინანსო-საბიუჯეტო კომისიის თავმჯდომარემ ბაჩანა ქანთარიამ მომხსენებელს მიმართა კითხვით ფასდებოდა თუ არა ოკუპირებული ტერიტორიის იქით მდებარე ქონებაც, რაზეც მომხსენებელმა უპასუხა რომ აფასება მოხდება მხოლოდ წალენჯიხის მუნიციპალიტეტის ტერიტორიაზე არსებული ქონების, რომელიც შეადგენს მთლიანი ქონების 60%-ს.

სხდომის თავმჯდომარე კორნელი სალიამ საკითხი დააყენა კენჭისყრაზე.

ღია კენჭისყრაზე ერთხმად (მომხრე 24 დეპუტატი, წინააღმდეგი-არცერთი) მიღებულ იქნა შესაბამისი განკარგულება (N27)

**მოისმინეს: 6. წალენჯიხის მუნიციპალიტეტის საკრებულოს მიერ შპს „ენგურჰესთან“ დაკავშირებით შექმნილი დროებითი სამუშაო ჯგუფის თავმჯდომარის არჩევის შესახებ**

საკითხი წარმოადგინა საკრებულოს თავმჯდომარემ კორნელი სალიამ და სამუშაო ჯგუფის ხელმძღვანელად გონერ კვარაცხელიას კანდიდატურა წამოაყენა, რასაც საკრებულოს წევრებმა ერთხმად დაუჭირეს მხარი.

საკითხთან დაკავშირებით საკრებულოს წევრებს სხვა განსხვავებული აზრი არ დაუფიქსირებიათ.

სხდომის თავმჯდომარე კორნელი სალიამ საკითხი დააყენა კენჭისყრაზე.

ღია კენჭისყრაზე ერთხმად (მომხრე 24 დეპუტატი, წინაააღმდეგი-არცერთი) მიღებულ იქნა შესაბამისი განკარგულება(N28)

**მოისმინეს: 7. წალენჯიხის მუნიციპალიტეტის საკრებულოს სოციალურ საკითხთა და სამანდატო, იურიდიული და საპროცედურო საკითხთა კომისიების თავმჯდომარეების არჩევის შესახებ**

სოციალურ საკითხთა კომისიის თავმჯდომარისთანამდებობაზე ფრაქცია „ერთიანი ნაციონალური მოძრაობის“ მიერ დასახელებულიქნა რაისა ჩანგელიას, ხოლო სამანდატო,იურიდიული და საპროცედურო საკითხთა კომისიის თავმჯდომარის თანამდებობაზე რომან კვარაცხელიას კანდიდატურა.

მას შემდეგ რაც კანდიდატებმა განაცხადეს თანხმობა ეყარათ კენჭი აღნიშნულ თანამდებობაზე, ფრაქცია „ქართული ოცნება -დემოკრატიული საქართველოს“ წევრებმა პროტესტის ნიშნად სხდომა დატოვეს. გამოცხადდა შესვენება. წალენჯიხის მუნიციპალიტეტის რეგლამენტის შესაბამისად, თუ საკრებულოს არ ჰყავს არჩეული კომისიის თავმჯდომარე, მის უფლებამოსილებას ასრულებს კომისიის უხუცესი წევრი, თუ იგი უარს აცხადებს ამ უფლება-მოვალეობის შესრულებაზე, საკრებულოს თავმჯდომარის დავალებით -კომისიის ერთერთი წევრი. ვინაიდან სამანდატო, იურიდიულ და საპროცედურო საკითხთა კომისიის უხუცესმა წევრმა დატოვა სხდომა, კომისიის თავმჯდომარის უფლებამოსილების განხორციელება დაევალა კომისიის წევრს ნანა ქობალიას. კომისიამ 4 წევრის შემადგენლობით გამართა სხდომა და ხმის დამთვლელი კომისიის მდივნის უფლებამოსილების შესრულება დაევალა კომისიის წევრს გიორგი დარსალიას. გაიმართა ფარული კენჭისყრა.

სოციალურ საკითხთა კომისიის თავმჯდომარის არჩევის კენჭისყრაში მონაწილეობა მიიღო საკრებულოს 14 წევრმა.

სოციალურ საკითხთა კომისიის თავმჯდომარის კანდიდატურის რაისა ჩანგელიას კომისიის თავმჯდომარედ არჩევას ხმა მისცა საკრებულოს 14-მა წევრმა.

ფარული კენჭისყრის შედეგად ერთხმად, (მომხრე-14, წინააღმდეგი-არცერთი) საკრებულომ მიიღო განკარგულება საკრებულოს სოციალურ საკითხთაკომისიის თავმჯდომარედ რაისა ჩანგელიას არჩეულად ცნობის შესახებ. (განკარგულება N29).

საკრებულოს სამანდატო, იურიდიული და საპროცედურო საკითხთაკომისიის თავმჯდომარის არჩევის კენჭისყრაში მონაწილეობა მიიღო საკრებულოს 14 წევრმა.

დასახელებული კანდიდატის რომან კვარაცხელიას კომისიის თავმჯდომარედ არჩევას ხმა მისცა საკრებულოს 14-მა წევრმა.

ფარული კენჭისყრის შედეგად ერთხმად (მომხრე-14, წინააღმდეგი-არცერთი) საკრებულოს მიერ მიღებულიქნა განკარგულება საკრებულოს სამანდატო, იურიდიული და საპროცედურო საკითხთაკომისიის თავმჯდომარედ რომან კვარაცხელიას არჩეულად ცნობის შესახებ. (განკარგულება N30).

**8.სხვადასხვა**

**ა) საკანალიზაციო ქსელის რეაბილიტაციასთან დაკავშირებით სამუშაო ჯგუფის შექმნის თაობაზე.**

საკრებულოს თავმჯდომარე კორნელი სალიამ საკანალიზაციო ქსელის რეაბილიტაციასთან დაკავშირებით სამუშაო ჯგუფის ხელმძღვანელად ომარ ქარდავას კანდიდატურა დააყენა. საკრებულოს წევრებს სხვა კანდიდატურა არ წამოუყენებიათ.

საკრებულოს წევრმა დარეჯან დადიანმა ისაუბრა ქ.ჯვარშიც აღნიშნულ პრობლემებზე და ქ.ჯვარისა და ქ.წალენჯიხის ერთად შესწავლა მოითხოვა. 57 კორპუსია ქ.ჯვარში და ყველა კორპუსში კანალიზაციის პრობლემაა. ტურისტული პროექტებისთვის საკმაოდ სოლიდური თანხის დახარჯვას სჯობდა ამ პრობლემის მოგვარება. წალენჯიხის მუნიციპალიტეტის მერიისეკონომიკისა და ინფრასტრუქტურის განვითარების სამსახურის უფროსმა გელა სალიამ განმარტა რომ აღნიშნული პრობლემა ქ.წალენჯიხაში, ქ.ჯვარში და ფოცხოს დასახლებაში წლებია მოუგვარებელია. არაერთხელ მიმართა ამ სამსახურმა გაერთიანებული წყალმომარაგების კომპანიას წერილით, თუმცა პასუხი იყო ცალსახა, რომ პრობლემის მოგვარებას დიდი თანხები სჭირდებოდა და პრობლემა ვერ მოგვარდებოდა.

საკრებულოს წევრმა დავით ბელქანიამ განაცხადა, რომ მიზანშეუწონლად მიაჩნდა ამ საკითხზე სამუშაო ჯგუფის შექმნა. მუნიციპალიტეტში რამდენი პრობლემაც შეიქმნება ყველაფერზე სამუშაო ჯგუფს ვერ შევქმნით. გაეგზავნოს მერიას და დასკვნა წარმოადგინონ აღნიშნულ განცხადებებზე.

საკრებულოს თავმჯდომარემ კორნელ სალიამ აღნიშნა, ვინაიდან მერიას რეაგირება ჰქონია გაკეთებული ამ პრობლემაზე, მიზანშეწონილია ამ ეტაპზე თავი შევიკავოთ სამუშაო ჯგუფის შექმნისგან, კონტროლზე ავიყვანოთ ეს საკითხი და მოვთხოვოთ მერიას ინფორმაცია ამ საკითხზე განხორციელებული ღონისძიებების თაობაზე.

**ბ) საკრებულოს წევრის გელა აბულაძის უფლებამოსილების შეჩერების თაობაზე.**

საკრებულოს თავმჯდომარემ კორნელი სალიამ საკრებულოს წევრებს გააცნო თბილისის საქალაქო სასამართლოს განჩინება საკრებულოს წევრის გელა აბულაძის მიმართ, რომლითაც მის მიმართ აღკვეთის ღონისძიების სახით გამოყენებულ იქნა პატიმრობა. საკრებულოს თავმჯდომარემ კორნელი სალიამ აღნიშნა, რომ საკრებულოს წევრს გელა აბულაძეს საქართველოს ორგანული კანონის „ადგილობრივი თვითმმართველობის კოდექსი“ 43-ე მუხლის მე-6 პუნქტის შესაბამისად უჩერდება საკრებულოს წევრის უფლებამოსილება.

ამით საკრებულოს სხდომამ მუშაობა დაასრულა. სხდომა დასრულდა 1400 საათზე.

**საკრებულოს სხდომის თავმჯდომარე კორნელი სალია**